Aanslag teen Christelike Westerse kultuur: bangmakery of werklikheid?Deur DC Coetsee (Argieffoto: pixabay) In my vorige artikel het ek aangevoer dat die Christelik-Westerse kultuur (vir ongeveer 1 500 jaar die dominante kultuur op aarde – en tot grootste voordeel van die mensdom) tans sy grootste aanslag moet weerstaan. Wat is die besondere en nuwe in hierdie aanslag? Dit kom nie van buite nie, maar van binne die kultuur self: dit gebruik “erfgoed” wat daaruit kom. Die eerste strategie van die vyand van God se Koninkryk, is Sekularisme. Sekularisme het oorspronklik verwys na die era van ontgoddeliking van die natuur/ skepping. Paulus sê in die Bybel: “Van die skepping […] af kan ŉ mens uit die werke van God duidelik aflei dat sy krag ewigdurend is en dat Hy waarlik God is, hoewel dit dinge is wat ŉ mens nie met die oog kan sien nie […] (en) al weet hulle van God hulle Hom nie as God eer en dank nie […]. Hulle gee voor dat hulle verstandig is, maar hulle is dwaas. In die plek van die […] onverganklike God stel hulle beelde…” (Romeine 1:18-23). Hierdie “beelde” kan konkrete dinge wees soos sekere diere en plante, maar kan ook natuurgode (soos van weerlig, storms, siektes, aardbewings) en konsepte of ideologieë wees. Die evangelieboodskap was: “Geeneen van hierdie dinge is gode of verlossingskragte nie, maar kragte deur een almagtige Skepper daargestel. Daar is ŉ radikale diskontinuïteit tussen God en die skepping/ natuur. Raak met hierdie Skepper-God versoen deur die evangelie te glo en jy hoef nie natuurdinge te vrees of te probeer dien nie. Inteendeel: leef jou Godgegewe mandaat uit deur die skepping te ondersoek, die natuurwette te ontdek en die skepping te beheers en gebruik al hierdie kennis om die teenspoed wat deur die sonde in God se volmaakte skepping gekom het, te bestry.” (Genesis 1:26-28). Oral waar hierdie evangelie geglo is, het gelowiges begin om die skepping te “ontdek”, te beheer en te gebruik tot heil van die mensdom. Daarom het al die belangrike uitvindsels en ontdekkings wat tot die menslike welsyn bygedra het hul oorsprong in Wes-Europa gehad – die gebied waar die evangelie die diepste wortels ingeslaan het. Opregte Christene het die opdrag in Romeine 12:1-3 konkreet waar gemaak. Maar toe het die hubris van die mens oorgeneem en die ware God is ook “gesekulariseer”. Hy was nie meer nodig nie, want die “slim” mens kon self die geheime van die skepping en heil en geluk bepaal en deur sy “wetenskap” bewerkstellig. So het die “naturalisme” ontstaan. Die geloof dat die enigste werklikheid wat bestaan dit is wat met die wette en instrumente van die natuurwetenskap ondersoek en vasgestel kan word. Die mens is deur die wetenskap bevry van die beperkings van Bybelse “godsdiens”. Die era van die “Aufklärung” (Verligting) wat in die sewentiende eeu begin het, het sy hoogtepunt bereik. Die mens self het die finale “god” geword waarvan Paulus in Romeine 1:23 praat. Wat die hedendaagse instrumente is waarvan die Sekularisme gebruik maak in sy aanslag, sal in ŉ volgende artikel bespreek word. Dis nie ŉ bangmakery nie, maar ŉ ontsaglike werklikheid.